ΓΡΑΠΤΗ ΕΡΩΤΗΣΗ E-2946/97 υποβολή: Johanna Maij-Weggen (PPE) προς την Επιτροπή (17 Σεπτεμβρίου 1997)

Θέμα: Ευρωπαίοι αλιείς στις ακτές της Αργεντινής /Παταγονίας

Έχει η ΕΕ συνάψει συμφωνίες με την Αργεντινή σχετικά με δικαιώματα αλιείας στις ακτές της Αργεντινής/Παταγονίας ή σχεδιάζει η Επιτροπή να συνάψει τέτοιες συμφωνίες και εάν ναι, πότε;

Γνωρίζει η Επιτροπή ότι στην Αργεντινή/Παταγονία υπάρχουν καταγγελίες ότι αλιείς προερχόμενοι από την Ισπανία προβαίνουν σε εντατικές πρακτικές αλίευσης μπροστά στις ακτές της Παταγονίας;

Γνωρίζει η Επιτροπή ότι ορισμένα θαλάσσια θηλαστικά (π.χ. ένα σπάνιο είδος φάλαινας) και θαλάσσια πτηνά (μεταξύ άλλων πιγκουίνοι) αντιμετωπίζουν ολοένα και περισσότερο μεγαλύτερες δυσκολίες για την εξεύρεση τροφής και, ως εκ τούτου, ολοένα και συχνότερα, παρασύρονται εξασθενημένα προς τις ακτές;

Είναι διατεθειμένη η Επιτροπή, κατόπιν διαβουλεύσεων με την κυβέρνηση της Αργεντινής, να εξετάσει με ποιο τρόπο ο τομέας της αλιείας μπορεί να προσαρμοσθεί ώστε να είναι δυνατόν να εξασφαλισθεί η διατήρηση των θαλάσσιων θηλαστικών και των θαλάσσιων πτηνών στην εν λόγω περιοχή και είναι ακόμα διατεθειμένη η Επιτροπή, από κοινού με την κυβέρνηση της Αργεντινής, να χορηγήσει ενίσχυση σε ένα περιφερειακό σταθμό υποδοχής θαλάσσιων θηλαστικών και θαλάσσιων πτηνών, από όπου θα μπορεί να γίνεται και παρακολούθηση του οικοσυστήματος μπροστά στις ακτές της Παταγονίας;

Απάντηση της κας Bonino εξ ονόματος της Επιτροπής (28 Νοεμβρίου 1997)

Το 1993, η Κοινότητα συνήψε αλιευτική συμφωνία με την Αργεντινή ((Κανονισμός (ΕΟΚ) αριθ. 3447/93 του Συμβουλίου της 28ης Σεπτεμβρίου 1993 περί συνάψεως συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Αργεντινής για τις σχέσεις που αφορούν τη θαλάσσια αλιεία - ΕΕ L 318 της 20/12/1993. )). Η συμφωνία αυτή τέθηκε σε ισχύ το Μάιο του 1994, για περίοδο πέντε ετών.

Αν κρίνουμε από το επίπεδο αλίευσης βακαλάου, ο οποίος αποτελεί το βασικό αλίευμα της περιοχής, καταλήγουμε στο συμπέρασμα ότι η αλιευτική προσπάθεια στα αλιευτικά ύδατα της Αργεντινής αυξήθηκε σημαντικά κατά το παρελθόν έτος.

Η Επιτροπή δεν είναι ενήμερη σχετικά με συγκεκριμένες κατηγορίες εις βάρος Ισπανών αλιέων που αλίευαν στα ύδατα της Αργεντινής, και επιθυμεί, παράλληλα, να επισημάνει ότι, βάσει της εν λόγω συμφωνίας, οι δραστηριότητες των ανωτέρω, σε αντίθεση με άλλους αλιείς που αλιεύουν στα ίδια ύδατα, πραγματοποιούνται στο πλαίσιο κοινών επιχειρήσεων με εταίρους της Αργεντινής, ενώ, ταυτόχρονα, υπόκεινται σε προκαθορισμένες ποσοστώσεις.

Σχετικά με την κατάσταση των θαλάσσιων θηλαστικών και πτηνών, η Επιτροπή δε γνωρίζει τα γεγονότα στα οποία αναφέρεται το αξιότιμο μέλος του Κοινοβουλίου. Ωστόσο, αν το αξιότιμο μέλος του Κοινοβουλίου προσκομίσει επιστημονικά στοιχεία σχετικά με τις απειλές εναντίον του προαναφερόμενου είδους, καθώς και με την κατάσταση διατήρησής του στη σχετική περιοχή, η Επιτροπή θα προβεί σε εξέταση του θέματος.

Η Επιτροπή είναι έτοιμη, ανά πάσα στιγμή, να στηρίξει ενέργειες υπέρ της διατήρησης των πόρων και του θαλασσίου περιβάλλοντος των ακτών της Παταγονίας. Ωστόσο, για να γίνει κάτι τέτοιο, θα πρέπει η Κυβέρνηση της Αργεντινής να συντάξει πρόταση, με την οποία να ζητά διεθνή υποστήριξη.